钦定古今图书集成/理学汇编/文学典/第103卷 > 韩邦靖
## 钦定古今图书集成/理学汇编/文学典/第103卷 > 韩邦靖

按《列朝诗集》，邦靖字汝庆，陕西朝邑人，南京兵部尚
书邦奇字汝节之弟也。汝庆生三岁，能哦诗百馀首，
十四举乡试，二十一与汝节同举正德三年进士，为
工部都水司员外郎。乾清宫灾，诏求直言。汝庆上言：
“朝政不修，盘游无度，狎近群憸，闭塞谏诤，百度乖违，
闾阎流散。危乱之形已成，社稷之忧方大。”上震怒，系
锦衣狱，夺官为民。家居八年，起为山西布政司参议。
嘉靖二年，年三十六，以病自劾归，归四月而卒。汝节
奇伟倜傥，谭理学，负经济，海内称苑洛先生。以地震
死。汝庆才藻烂发，风节凛然，关中至今称二韩子。汝
节为汝庆立《传》，而谓其友樊恕夫曰：“世安有司马迁、
关汉卿之辈，能为吾写吾思弟痛弟”之情乎？王敬夫
曰：“《五泉子古词歌》浸淫唐初，逼汉魏。七言绝句诗类
少陵《朝邑志》，其文章之宏丽者。”